LT Europos Sąjungos oficialusis leidinys C 183/12

Komisijos sprendimo santrauka

2008 m. spalio 17 d.

dėl procedūros pagal EB sutarties 81 straipsnį

(Byla COMP/D1/38.606)

(pranešta dokumentu Nr. C(2007) 5060 galutinis)

(Tik tekstas prancūzų kalba yra autentiškas)

2009/C 183/07

1. 2008 m. spalio 17 d. Komisija priėmė sprendimą pagal EB sutarties 81 straipsnį. Komisija kartu skelbia pagrindinį sprendimo turinį ir susijusios įmonės pavadinimą, atsižvelgdama į teisėtą įmonių interesą apsaugoti savo verslo interesus. Nekonfidencialią viso sprendimo teksto versiją autentiška bylos kalba (prancūzų) ir anglų kalba galima rasti Konkurencijos GD svetainėje adresu: http://ec.europa.eu/comm/competition/antitrust/cases/index.html

2. Pažeidimas kilo Groupement des Cartes Bancaires „CB“ (toliau – Groupement) sprendime dėl daugelio kainų reguliavimo priemonių (1), kurių paskirtis buvo apriboti konkurenciją, tokiu būdu sudarant Groupement kontroliuojantiems didiesiems Prancūzijos bankams galimybę įgyti pranašumą. Kadangi Groupement pabrangino naujų rinkos dalyvių išduodamas mokėjimo korteles, jos priimtų priemonių poveikis – didesnės už konkurencines kortelių kainos Prancūzijoje ir apribotas pagal konkurencinę kainą išduodamų mokėjimo kortelių skaičius.

3. Komisija sprendime nuodugniai nagrinėja mokesčio priemonių turinį, prieidama prie išvados, kad jos turi konkurenciją ribojantį tikslą ir poveikį. Per priemonių parengimą išreikštas didžiųjų bankų vadovybės ir Groupement ketinimas yra dar vienas įrodymas (gautas atlikus patikrinimus 2003 m. gegužės 20–21 d.), patvirtinantis šią išvadą (2).

4. Komisija patikrino nustatytas kainas ir mokėjimo kortelių, kurios buvo išduotos naujų rinkos dalyvių ir didžiųjų, dominuojančių bankų, skaičių. Rezultatai patvirtina, kad naujieji rinkos dalyviai, kuriems buvo skirtos priemonės, negali išduoti mokėjimo kortelių mažesnėmis kainomis, kurias jie iš pradžių ketino taikyti (kadangi dėl priemonių tai tapo nebeįmanoma), ir, kad jie neišdavė tiek mokėjimo kortelių, kiek planavo iki priemonių priėmimo. Be to, rezultatai patvirtina, kad dominuojantiems bankams nereikėjo sumažinti savo kainų dėl naujųjų rinkos dalyvių konkurencinio spaudimo.

5. Sprendime Komisija taip pat pateikė išsamią nuomonę dėl tariamo kortelių išdavėjų nemokamo naudojimosi mokėjimo kortelių aptarnautojų sąskaita. Sprendime įrodyta, kad, priešingai nei teigia Groupement, MERFA visai neskatino mokėjimo kortelių aptarnavimo. Beveik visa mokėjimo kortelių aptarnavimo rinka priklauso didiesiems, dominuojantiems bankams, ir yra labai didelių patekimo į rinką kliūčių (3).

6. Groupement teiginio, esą EB sutarties 81 straipsnio 3 dalyje nurodytos sąlygos būtų išpildytos, įrodymai nepatvirtina. Nėra jokio našumo padidėjimo arba naudos vartotojams – greičiau priešingai. Groupement pareiškimas (dėl priemonių būtinumo), kad nėra jokio kito mechanizmo negu MERFA mechanizmas, kuriuo būtų išlaikyta pusiausvyra tarp kortelių išdavimo ir aptarnavimo, paneigiamas kitais Groupement pareiškimais, kad Prancūzijos tarpbankiniai mokesčiai ir atlygis už paslaugas, yra mechanizmas, kuriuo subalansuojamas mokėjimo kortelių išdavimas ir aptarnavimas.

7. Šiuo sprendimu neskiriamos jokios baudos, kadangi apie priemones buvo pranešta Europos Komisijai, o prieštaravimo pareiškime nenumatyta jokia bauda.

(1) Aptarnavimo funkciją reguliuojantis mechanizmas (toliau pagal prancūzišką sutrumpinimą – MERFA), narystės mokesčio Groupement pakeitimas, papildomas narystės mokestis bei mokestis neveikiantiems nariams („droit de réveil des dormants“).

(2) Didieji bankai, kurie oficialiai priėmė priemones kaip Groupement valdybos nariai, dalyvavo daugiau nei metus rengiant ir pritaikant priemones.

(3) Fiksuotos investicinės išlaidos yra labai didelės. Be to, norėdamas sukurti aptarnavimo mechanizmą taip, kad išvengtų MERFA mechanizmo, bankas turėtų užmegzti daugybę ryšių su smulkiais prekybininkais – to internetiniai bankai ir didelių mažmeninės prekybos įmonių bankininkystės padaliniai padaryti negalėtų, nes jie neturi filialų tinklo. Be to, pelningiausi smulkūs prekybininkai ir pelningiausios bankomatų vietos jau užimti.